b'\n_START_ARTICLE_\nPape\xc5\xa1ki slovenski zavod v Rimu\n_START_PARAGRAPH_\nPape\xc5\xa1ki slovenski zavod v Rimu (latinsko Pontificium Collegium Slovenicum de Urbe; italijansko Pontificio Collegio Sloveno; znan tudi kot Slovenik) je rimski zavod Slovenske \xc5\xa1kofovske konference, ki je bil ustanovljen leta 1960. Primarno deluje kot \xc5\xa1tudijski dom za slovenske duhovnike na \xc5\xa1tudiju v Rimu, hkrati pa opravlja nalogo romarskega doma za slovenske romarje.\n_START_SECTION_\nZgodovina\n_START_PARAGRAPH_\n31. maja 1960 je pater Anton Pre\xc5\xa1eren na Kongregacijo za semeni\xc5\xa1\xc4\x8da in univerze naslovil pro\xc5\xa1njo za ustanovitev slovenskega cerkvenega zavoda v Rimu, ki bi nosil ime Institutum SS. Cyrilli et Methodii in bi lahko sprejel 10 duhovnikov. 4. julija istega leta je kongregacija odgovorila in naro\xc4\x8dila pripravo statuta ter pravil; zavod pa je poimenovala kot Slovenski cerkveni konvikt (Convitto ecclesiastico Sloveno)._NEWLINE_22. novembra 1960 je kongregacija izdala dekret o ustanovitvi Slovenskega zavoda v Rimu (Collegium Slovenorum de Urbe). Sprva je bil zavod nastanjen na Via dei Colli 10, nato pa so se v \xc5\xa1tudijskem letu 1966/67 preselili na Via Aurelia 476 in leta 1971 na Novo Apijevo cesto 884, kjer se nahaja \xc5\xa1e danes._NEWLINE_19. junija 1973 je pape\xc5\xbe Pavel VI. odlikoval Slovenski zavod v Rimu z naslovom pape\xc5\xa1ki. 22. novembra 1990 je zavod obiskal tudi pape\xc5\xbe Janez Pavel II., ki je ob tej prilo\xc5\xbenosti kot prvi pape\xc5\xbe ma\xc5\xa1eval v sloven\xc5\xa1\xc4\x8dini.'